FI Euroopan unionin virallinen lehti C 346/57

Kanne 20.10.2010 — Manufacturing Support & Procurement Kala Naft v. neuvosto

(Asia T-509/10)

()

2010/C 346/111

Oikeudenkäyntikieli: ranska

Asianosaiset

Kantaja: Manufacturing Support & Procurement Kala Naft Co., Tehran (Teheran, Iran) (edustajat: asianajajat F. Esclantine ja S. Perrotet)

Vastaaja: Euroopan unionin neuvosto

Vaatimukset

— neuvoston 26.7.2010 tekemä päätös on kumottava

— neuvoston 26.7.2010 antama täytäntöönpanoasetus N:o 668/2010 on kumottava kokonaisuudessaan

— neuvosto on velvoitettava korvaamaan oikeudenkäyntikulut kokonaisuudessaan.

Oikeudelliset perusteet ja pääasialliset perustelut

Kantajayhtiö, joka harjoittaa liiketoimintaa polttoaineteollisuuden alalla, vaatii kumottavaksi neuvoston päätöstä 2010/413/YUTP (1) ja ydinaseiden leviämisen estämiseksi Iraniin kohdistuvista rajoittavista toimenpiteistä annetun asetuksen (EY) N:o 423/2007 7 artiklan 2 kohdan täytäntöönpanosta annetun neuvoston täytäntöönpanoasetuksen (EU) N:o 668/2010 (2) kumoamista siltä osin kuin kantajayhtiö on kirjattu luetteloon niistä henkilöistä, yhteisöistä ja elimistä, joiden varat jäädytetään mainitun säädöksen nojalla.

Kanteensa tueksi kantaja esittää kahdeksan kanneperustetta:

— perusteluvelvollisuutta on loukattu, koska neuvosto on käyttänyt perustana seikkoja, jotka ovat ylimalkaisia ja epätäsmällisiä ja joista ei voida varmistua

— kantajan perusoikeuksia on loukattu, koska i) kantajan on puolustautuakseen esitettävä näyttö siitä, ettei se ole osallistunut Iranin ydinohjelmaan, ii) kantajalla oli erittäin lyhyt aika esittää pyyntö uudelleen tutkimisesta ja iii) kantajalta evättiin oikeus tehokkaaseen oikeussuojaan ja sen omistusoikeutta loukattiin, koska sillä ei ollut pääsyä sitä koskevaan asiakirja-aineistoon sisältyviin tietoihin

— neuvostolla ei ole asiassa toimivaltaa, koska sillä on toimivalta toteuttaa ainoastaan Yhdistyneiden kantakuntien turvallisuusneuvoston päätöslauselmaan 1929(2010) liittyviä toimenpiteitä, eikä tässä päätöslauselmassa mainita mistään polttoaineteollisuuteen liittyvistä toimenpiteistä

— harkintavaltaa on käytetty väärin, koska riidanalaisella päätöksellä lamautetaan kaikki kantajan Euroopan unionin alueella suorittamat toimet, mukaan luettuna sellaisten laitteiden hankinta, jotka eivät ole keskeisiä, millä ylitetään riidanalaisen päätöksen 4 artiklassa tarkoitettu soveltamisala

— asiassa on tehty oikeudellinen virhe, koska kaksikäyttötuotteiden myynti ei voi oikeuttaa yhteisön varojen jäädyttämistä, jos tämä yhteisö ei tosiasiallisesti myötävaikuta Iranin ydinohjelmaan

— tosiseikkoja on arvioitu virheellisesti, koska kantaja ei ole hankkinut mitään omaisuutta, joka voisi olla kiinnostavaa Iranin ydinohjelman kannalta

— asiassa on tehty ilmeinen arviointivirhe, koska kantajan omistusoikeuteen ja oikeuteen harjoittaa liiketoimintaa tehdyt rajoitukset eivät ole perusteltuja millään yleiseen etuun liittyvällä syyllä ja koska ne ovat suhteettomia tavoiteltuun päämäärään nähden

— riidanalaisen päätöksen kumoamisen seurauksena riidanalaisella asetuksella ei ole oikeusperustaa.

(1) Iraniin kohdistuvista rajoittavista toimenpiteistä ja yhteisen kannan 2007/140/YUTP kumoamisesta 26.7.2010 annettu neuvoston päätös 2010/413/YUTP (EUVL L 195, s. 39).

(2) Iraniin kohdistuvista rajoittavista toimenpiteistä annetun asetuksen (EY) N:o 423/2007 7 artiklan 2 kohdan täytäntöönpanosta 26.7.2010 annettu neuvoston täytäntöönpanoasetus (EU) N:o 668/2010 (EUVL L 195, s. 25).